Sneznavanje  onog  što  znaš 


Prije  dosta  godina,  točnije:  oko  2003.,  na  vrhuncu  svojega  dugotrajnog 
istraživanja  (o  redovničkom  životu)  uvidjela  sam  da  je  raspuklina  u  Crkvi  mnogo 
gora  nego  što  su  me  naveli  da  vjerujem  oni  koje  smo  tada  nazivali  konzervativnim 
katoličkim  piscima.  Bio  je  to  onaj  neprijatni  trenutak  kad  sam  se  "tradicionalizirala";  i 
premda  nikad  nisam  poželjela  vratiti  se  u  neznanje  onoga  što  znam,  do  spoznaje 
nisam  došla  besplatno.  Tradicionalistkinja  sam  ne  zato  što  bih  to  željela  biti. 
Tradicionalistkinja  sam  zato  što  nikako  ne  mogu  sneznati  ono  što  sada  znam. 

Ispočetka  sam  vjerovala  u  pojednostavnjenu  konzervativnu  priču.  Ide  otprilike 
ovako:  Bila  jednom  na  Koncilu  grupa  "liberalnih"  crkvenih  dostojanstvenika,  koja  je 
zatim  pokušala  koncilske  dokumente  i  pokoncilske  spise  preoteti  za  vlastite  svrhe.  U 
tome  su  imali  puno  uspjeha,  tako  da  je  do  80-ih  i  90-ih  stanje  bilo  prilično  gadno, 
pogotovo  s  lošim  biskupima  pod  Pavlom  VI.  Ali  onda  ih  je  "konzervativni"  papa  Ivan 
Pavao  II.  zaustavio,  "počistio"  sjemeništa  i  imenovao  (većinom)  "konzervativne"  nove 
biskupe.  Pokušaj  preotimanja  lađe  uglavnom  je  propao  i  Crkva  se  polako  vraćala 
svom  normalnom  toku.  Bilo  je  mnogo  znakova  da  tomu  mlađem  "konzervativnom" 
pokretu  -  osobito  među  sjemeništarcima  -  pripada  budućnost.  Nov(kast)i  katolički 
fakulteti  svjesno  su  se  samoodređivali  kao  fakulteti  "Ex  corde  ecclesiae";  župe,  pa  i 
čitave  dijeceze  rješavale  su  se  bongo-bubnjeva  i  povlačile  gitare,  lutke  i  balone  iz 
upotrebe  u  misi...  sve  se  polako  vraćalo  u  normalu. 

Zvučalo  je  izvrsno.  Dobri  pobjeđuju.  Nevolja  je  što  to  nije  bilo  istinito.  Temelj 
"normalnosti",  tj.  "pravovjerja",  bilo  je  zapravo  lažno  dno.  Stvarnost  Crkve  sadržavala 
je  ispod  toga  lažnog  dna  golemo  zdanje,  izgubljenu  Crkvu,  pokopanu  i  gotovo 
zaboravljenu,  o  kojoj  je  bilo  strogo  zabranjeno  govoriti.  K  tome  lažno  je  dno  bilo 
pomično. 

Istraživanje  koje  sam  provodila  bilo  je  za  knjigu  koja  bi  u  okviru  spomenute 
priče  pokazala  da  se  velik  dio  "ivanpavlovskog  preporoda"  zbiva  u  redovničkom 
životu.  Bile  su,  smatralo  se,  osnovane  nove  "konzervativne"  časnosestarske  zajednice 


koje  su  privlačile  brojna  zvanja.  Sve  te  zajednice,  kazivala  je  priča,  radile  su  protiv 
velike  katastrofe  koja  se  dogodila  u  60-ima,  kad  je  došlo  do  gotovo  posvemašnjeg 
sloma  aktivnoga  redovničkog  života.  Stvari  poput  habita,  zajedničke  molitve, 
euharistijskoga  klanjanja  i  udruženog  apostolata  podučavanja  ili  njegovanja  bolesnika 
bile  su  sada  opet  u  modi. 

No  kad  sam  te  zajednice  izbližega  promotrila,  odnosno  otišla  posjetiti,  sretna 
priča  o  pahuljastim  zečićima  nije  se  podudarala  sa  sve  podmuklijom  i  opasnijom 
zbiljom.  O  tome  ću  nadugo  drugi  put,  a  ovdje  je  dovoljno  reći  da  sam  iz  svojeg 
iskustva  u  kanadskom,  američkom  i  britanskom  pokretu  za  život  te  zahvaljujući 
osobnom  istraživanju  "novih  konzervativnih  redovničkih  zajednica"  shvatila  da  su 
stvari  mnogo,  mnogo...  MNOGO  gore  nego  što  su  me  bili  naveli  da  vjerujem. 

Kulminiralo  je  2003.  kad  sam  otišla  u  posjet  zajednici  redovnica  na  sjeveru 
SAD-a  koja  je  privukla  poveliku  pozornost  medija  i  bila  navodno  utvrda  toga 
cvatućeg  novog  konzervativizma  Katoličke  crkve  u  SAD-u.  Ono  što  sam  ondje  našla... 
pa,  sad. . .  recimo  samo  da  nisam  ostala  cijeli  vikend,  nego  sam  se  sutradan  vratila 
ravno  u  autobus  za  Toronto.  U  Torontu  sam  otišla  svećeniku  kojeg  sam  poznavala, 
koji  mi  je  bio  pokušao  reći  da  će  moja  potraga  biti  uzaludna,  i  rekla  sam  mu  što  sam 
našla.  Suosjećao  je  sa  mnom,  ali  me  je  upitao:  "Hilary,  što  si  očekivala  da  ćeš  naći?" 
Rekla  sam  mu  što  sam  očekivala,  a  on  se,  iznenađujuće,  nasmijao:  "Ne  zamišljaš  valjda 
da  si  konzervativka?"  Smela  sam  se,  i  odgovorila  nešto  kao:  "Sto  se  drugo  može  biti?" 
Rekao  je:  "Kazala  si  mi  da  ne  možeš  podržati  mišljenje  da  je  pod  Ivanom  Pavlom  II. 
sve  u  redu,  da  se  Crkva  vraća  na  pravi  put.  Taj  posjet  potvrdio  je  da  je  ono  što  si  sve 
vrijeme  sumnjala  istina.  Hilary,  žao  mi  je  što  ti  moram  reći:  ti  nisi  konzervativka.  Ti  si 
tr  adicionalistkinj  a. 

Doslovce  nisam  znala  o  čemu  govori.  Poslije  me  je  e-poštom  uputio  na  neke 
stvari  na  internetu  i  preporučio  mi  nekoliko  knjiga.  Ja  prilično  brzo  učim,  pa  mi  je 
ubrzo  postalo  jasno  da  to,  unutar  Crkve,  kako  se  pokazuje,  najprezrenije  i 
najprogonjenije  stajalište  jest  jedino  koje  se  poklapa  sa  svim  opažjivim  činjenicama.  To 
me  je  otkriće  poprilično  snuždilo,  prije  svega  zato  što  je  značilo  da  se  (opet!)  neću 


moći  lako  uklopiti  ni  u  jednu  od  crkvenih  ustanova. 

No  bilo  je  to  neizbježno:  postojao  je  golem  rascjep  u  Katoličkoj  crkvi  koji  je 
zapravo  značio  defacto  šizmu.  Nova  i  lažna  religija,  poput  toksina  od  bakterijske 
zaraze  što  zahvaća  tijelo,  proizvodila  se  u  svim  crkvenim  ustanovama,  a  gotovo  nitko 
ništa  nije  bio  primijetio.  Od  zaključenja  II.  Vatikanuma  unutar  katoličkih  se  ustanova 
gnijezdio  skriveni  raskol,  posve  nekažnjen.  Neomodernizam  je  uspio  nadomjestiti 
istinski  katolički  nauk  do  te  mjere  da  je  braniti  vjerske  istine  na  nekim  područjima  i 
glasno  ih  ispovijedati  bilo  dovoljno  da  iz  toga  "konzervativnoga  katoličkog 
preporoda"  budete  prognani.  Novi  modernizam  postao  je,  u  stvari,  novi 
konzervativizam. 

Trinaest  godina  dugo  je  razdoblje,  u  kojem,  posebice  u  posljednje  tri  godine, 
lažne  kategorije  iz  simplicističke  "konzervativno-liberalne"  priče  ubrzano 
zastarijevaju.  Protuslovlja  postaju  napokon  golemom  dijelu  katolika  neizbježna.  I  nije 
to  počelo  s  Franjom.  Ivan  Pavao  II.  svoj  je  dugotrajni  zalazak  pogurao  kad  je  odobrio 
ministrantice,  te  je  veliko  mnoštvo  tih  "konzervativaca"  u  Crkvi  (uključujući,  usput 
budi  rečeno,  kardinala  Ambrozića  u  Torontu),  koji  su  glasno  pozivali  na  restauraciju 
norme,  odjednom  doživjelo  da  ih  podriva  njihov  dragi  "konzervativni"  papa. 

Taj  udarac  pažljivo  stvaranoj  javnoj  slici  o  Ivanu  Pavlu  II.  kao  o 
"konzervativnoj"  ikoni  (koju  uvelike  treba  zahvaliti  čudnovatoj  predsmrtnoj 
kanonizaciji  od  strane  Georgea  VVeigela)  opasno  je  zasijecao  u  čitav  njihov  pogled  na 
svijet  i  bio  im  je  neshvatljiv.  Pribjegli  su  jedinom  rješenju  kojem  su  mogli:  naprosto  su 
redefinirali  pravovjerje  da  bi  uključilo  svaku  teološku  ili  disciplinsku  novotariju  koju 
je  papa  voljan  uvesti.  Papolatrija,  ili,  kako  smo  je  počeli  nazivati,  papinski 
pozitivizam,  bila  je  rođena.  Papina  osoba,  sam  taj  čovjek,  postala  je  novo  pravovjerje, 
neka  vrsta  polubožanskog  proročišta  koje,  ovisno  o  raspoloženju,  donosi  ili  stari  ili 
novi  nauk  ravno  iz  usta  "Duha"  koji  mu  šapće  na  uho.  "Ministrantice"  su  bile  u  redu, 
sasvim  u  redu,  a  svi  koji  su  i  dalje  tražili  njihovo  ukinuće  bili  su  ekstremisti. 
Reakcionari!  Radikalni  tradicionalisti!  Sizmatici!  Itd. 

Kapitulacija  konzervativizma  u  bitci  oko  ministrantica  bila  je  trenutak  kad  je 


uglavnom  počela  odbojnost  neokonzervativaca  prema  tradicionalistima,  koja  je  -  uz 
kratki  benediktovski  predah  -  nastavila  rasti  do  danas.  Nečista  savjest, 
pretpostavljam. 

Međutim  tlo  na  kojem  su  stajali  ti  "neokatolici"  polako  je  otkidano,  sve  dok  im 
nije  preostalo  samo  još  jedno  mjerilo:  crkveni  moralni  nauk  o  spolnosti.  Dokle  god 
papa  ustraje  u  obrani  i  čuvanju  toga  nauka,  kazivala  je  priča,  nije  važno  koliko  će 
Kurana  poljubiti.  Sve  te  druge  stvari  podložne  su  raspravi.  Spolnost,  brak  i  djeca  su 
ono  bitno!  Samo  što  je  taj  bitni  pravac  bio  zacrtan  kredom  na  lažnom  podu.  I  sad  ga 
papa  Franjo  počinje  brisati.  Položaj  "konzervativnih  katolika"  bio  je  u  tom  području 
razgraničenja  siguran,  barem  do  "Amoris  laetitia". 

Samodostatni  Amerikanci  često  ne  znaju  da  je  fenomen  "neokonzervativizma", 
ili,  kako  su  ga  nazivali,  "kulturalnog  ratništva",  bilo  katoličkog  bilo  protestantskog, 
omeđen  gotovo  isključivo  na  SAD.  Ne  postoje  "konzervativni  katolici"  u  Engleskoj.  Ili 
Italiji.  Oni  su  proizvod  saveza  iz  80-ih  između  evangelikalaca  i  katolika  u  političkom 
pokretu  za  pravo  na  život  -  sa  svim  tomu  pripadnim  ograničenjima.  To  je  snaga  koja 
je  u  američkoj  politici,  kao  i  u  Crkvi,  gotovo  potrošena. 

(Ironično,  možda,  činjenica  da  su  katoličko  pravovjerje  zakvačili  isključivo  za 
crkveni  moralni  nauk  o  spolnosti  značila  je  da  su  zauzeli  upravo  stajalište 
glavnostrujaških  medija:  u  katolicizmu  se  sve  vrti  oko  "karličnih  tema".  Ni  katolički 
neokonzervativac  ni  urednik  vjerske  rubrike  NYT-a  nisu  nikad  čuli  za  socijalno 
kraljev anje  Krista  Kralja.  Taj  veliki  prazni  prostor  na  kojem  je  prije  bila  katolička 
religija  razlog  je  što  novusordovski  apologeti  i  dalje  govore  da  "vole  tradicionaliste", 
ali  samo  onu  vrstu  koja  osobno  daje  prednost  staroj  misi.  Onu  drugu  pak,  koja 
neprestano  govori  o  Syllabusu  zabluda,  etiketiraju  kao  "radikalne  katoličke 
reakcionare",  jer  dovodimo  u  pitanje  čitavu  paradigmu.  Dobra  vrsta  tradicionalista 
ona  je  o  kojoj  govori  Franjo,  to  je  neka  mitološka  grupa  ljudi  koja  se,  eto,  "navukla"  na 
prijašnju  estetiku.  A  mi  zločesti  radikalni  tradicionalisti  radije  živimo  u  čitavoj  jednoj 
drukčijoj  Crkvi,  tom  golemom  pokopanom  razrušenom  zdanju  za  koje  nitko  ne  smije 
znati.) 


Trebalo  je  puno  vremena,  puno  čitanja,  puno  razgovora  i  razmišljanja  i  posjeta 
i  učenja  da  bih  sve  to  razumjela,  ali  nakon  toga  bilo  mi  je  kao  da  sam  istrgnuta  iz 
Matrice.  Čitav  svemir  katolicizma  bio  je,  u  stvarnosti,  potpuno  drukčiji  nego  što  sam 
dotad  mislila.  Shvatila  sam  da  ne  samo  što  sam  ja  došla  do  gledišta  s  kojega  se  svi 
zagonetni  dijelovi  uklapaju  u  suvislu,  premda  zastrašujuću,  cjelinu  nego  će  bez  toga 
gledišta  biti  gotovo  nemoguće  uvjeriti  ikoga  drugog.  Kako  reći  ljudima  da  su  stvari, 
doista,  mnogo  gore  od  njihovih  najmračnijih  zamišljaja  i,  što  je  još  važnije,  ne  idu 
nabolje?  Činilo  mi  se  da  ćemo  za  to  trebati  Božji  zahvat.  (Vidite  kamo  ovo  smjera,  zar 
ne?) 

Ima  puno  tradicionalističkih  obraćenika  koji  sigurno  radije  ne  bi  znali  to  što 
znamo.  Vraški  je  neugodno,  a  značilo  je  i  da  će  mi  mnogobrojna  vrata  biti  zauvijek 
zatvorena  -  naročito  ona  u  vezi  sa  zvanjem,  što  je  bilo  vrlo  teško  podnijeti.  Ali  u  tom 
su  me  smjeru  naprosto  vodili  dokazi.  Nije  bilo  puta  naokolo.  Samo  Zbiljsko  vrijedi, 
čak  i  ako  znači  da  nikad,  baš  nikad  nećete  moći  dobiti  ono  jedino  što  ste  cijelog  života 
željeli.  Čak  i  ako  znači  da  ćete  u  životu,  i  do  kraja  života,  ići  smjerom  koji  sami  nikad, 
baš  nikad  ne  biste  odabrali.  Ali  zato  moji  prijatelji  tradicionalisti  i  ja  razumijemo  što  se 
danas  događa. 

Zato,  na  primjer,  možemo  pročitati  ovo  bezočno  veličanje  pobudnice  "Amoris 
laetitia"  i  pape  Franje  od  strane  o.  Franka  Pavonea  (jednog  od  neokonzervativnih 
junaka)  a  da  se  ne  zgrozimo,  pa  čak  i  ne  iznenadimo  (iako  mi  je,  priznajem,  malo 
mučno): 

"Amoris  laetitia"  pravodobna  je  i  ljubavlju  prožeta  pobudnica  istinskoj  ljubavi  koja 
počinje  unutar  najuže  obitelji.  Možemo  je  opisati  kao  novu  autokartu  za  kulturu  koja  je  žalosno 
i  tragično  skrenula  s  puta. 

Naravno,  to  je  baš  točno  ta  neokonzervativna  priča  koja  počiva  na  dvjema 
važnim  točkama:  papa  je  uvijek  šampion  pravovjerja,  ma  što  govorio  i  činio,  a  prvo, 
posljednje  i  srednje  što  katolike  uvijek  i  jedino  zanima  jesu  karlične  teme.  Ništa  drugo, 
pa  ni  papine  uobičajene  blasfemije  protiv  Krista,  Duha  Svetoga  i  Crkve,  nije  važno. 

Očigledna  činjenica  da  je  Franjo,  kako  u  nešto  razumnijem  "Voice  of  the 


Family"  kažu,  duboko  podrovao  crkveni  nauk  o  obitelji  čini  se  da  nije  baš  ni  od  kakve 
važnosti.  Važna  je  samo  priča. 

Da,  postoji  u  pobudnici  i  članak  (83)  koji  je  protiv  abortusa.  Ali  uključuje 
očiglednu  neistinu  da  su  katolici  dužni  biti  protiv  smrtne  kazne. 

A  prethodi  mu  ovo: 

37.  Dugo  smo  mislili  da  samim  ustrajanjem  na  doktrinarnim,  bioetičkim  i  moralnim 
temama,  bez  poticanja  na  otvaranje  spram  milosti,  pružamo  dovoljnu  potporu  obiteljima, 
jačamo  ženidbeni  vez  i  dajemo  bračnom  životu  smisao. 

Očita  uvreda  ne  samo  braniteljima  života  koji  su  svih  ovih  desetljeća  vodili 
borbu  protiv  abortusa  nego  i  Ivanu  Pavlu  II.,  koji  je  junak  američkih  konzervativnih 
boraca  za  prava  nerođene  djece  i  čiji  je  pontifikat  (s  podrškom  kardinala  Ratzingera  u 
Kongregaciji  za  nauk  vjere)  uvelike  bio  izvor  usredotočenosti  katoličkih  branitelja 
života  na  "doktrinarna,  bioetička  i  moralna  pitanja".  To  je  pakost,  tipična  franjinska, 
uvijena  i  samodopadna  pakost  na  račun  životnog  djela  takvih  kao  što  je  o.  Pavone.  Još 
jedno  tipično  franjinsko  izmišljanje  neprijatelja  i  lažna  dihotomija,  koja  usredotočenje 
na  "doktrinarna,  bioetička  i  moralna  pitanja"  dovodi  u  nekakvu  opreku  spram 
"otvorenosti  za  milost". 

Neokonzervativna  će  se  priča  međutim  suočavati  s  još  mnogočime  što  neće 
moći  obuhvatiti,  kada  će  na  kušnji  biti  čak  i  granice  uznapredovaloga  stokholmskog 
sindroma  ljudi  poput  o.  Pavonea. 

Evo  jedne  zabavne  pričice  o  kardinalu  Miilleru,  sve  marginaliziranijem 
pročelniku  Kongregacije  za  nauk  vjere,  koji  je  napisao  knjigu  i  htio  ju  predstaviti  u 
Madridu. 

U  kolovozu  prošle  godine  Franjo  je  imenovao  Carlosa  Osora  Sierru  novim 
nadbiskupom  madridskim,  za  što  su  novine  razglasile  da  je  "novo  usmjerenje" 
španjolskom  episkopatu.  Osoro  je  poznat  po  recitiranju  franjizama,  uključujući  i  želju 
da  "Crkva  iziđe  van"  umjesto  što  je  "zaokupljena  sama  sobom”  itd.  (Ako  mi  itko  može 
reći  što  ta  bedastoća  stvarno  znači,  bilo  njima  u  njihovim  glavama  bilo  objektivno, 
neka  mi  se  javi.)  Smatra  se  da  je  madridsku  nadbiskupsku  stolicu  okrenuo  za  180 


stupnjeva  od  svoga  racingerovskog  prethodnika. 

Prevrtimo  na  četvrtak  [28.  4.  2016.],  i  eto  nam  toga  nadbiskupa  kako  optužuje 
spomenutu  knjigu  i  pročelnika  Kongregacije  za  nauk  vjere,  jer  da  su  "protiv  pape". 

Teškoća  se,  vidite,  sastoji  u  tome  što  je  kardinal  Miiller  u  svojoj  knjizi  rekao  da 
"milosrđe  nikad  ne  znači  napuštanje  Božjih  zapovijedi".  Jednostavna  činjenica  i 
neposredan  izraz  osnovnoga  katekizma.  Nije  baš  nešto  za  što  bi  trebalo  biti  doktorom 
filozofije  ili  kardinalom  ili  pročelnikom  Kongregacije  za  nauk  vjere.  Ali  je  "protiv 
pape",  prema  mišljenju  jednog  od  Franjinih  probranika. 

Giuseppe  Nardi  piše  da  se  knjiga  bavi  sadašnjim  stanjem  Crkve.  Miiller  ju  je 
trebao  predstaviti  ovog  tjedna  na  Katoličkom  sveučilištu  u  San  Damasu,  ali  je 
nadbiskup  to  spriječio.  Infovaticana  izvješćuje  da  je  rekao  da  ne  želi  imati  "nikakve 
veze  s  knjigom  protiv  pape".  Predstavljanje  je  premješteno  na  sveučilište  koje  pripada 
Legionarima  Kristovim.  [U  međuvremenu  su,  kako  je  poznato,  i  kardinal  i  nadbiskup 
na  neki  način  uzmaknuli  pred  stvarnošću  rascjepa.  Op.  prev.] 

Fasada  jedinstva,  koja  me  je  zbog  svoje  lažnosti  godinama  uzrujavala,  napokon 
se  nepovratno  urušava.  Tvrdnja  kardinala  Miillera  da  Božje  milosrđe  i  Božji  zakon 
nisu  međusobno  oprečni  teško  da  može  biti  teološki  prijeporna.  Ali  izreći  je,  ustvrditi 
tu  jednostavnu  katoličku  vjersku  istinu  sada  je  ne  samo  prijeporno  nego  je  razlog 
za  anatemu.  Jer  je  "protiv  pape". 

Činjenica  da  je  papa  protiv  vjere  nevažna  je.  Kardinal  Miiller  glasno  je  branio 
te  osnovne  katehetske  istine  od  samih  Franjinih  pomoćnika:  od  Marxa  i  njegove 
vesele  družine  simonističkih  krivovjeraca  u  Njemačkoj,  koji  su  jednako  glasno  izjavili 
da  neće  prezati  ni  od  raskola  bude  li  potreban  da  dobiju  ono  što  žele.  I  što  je  Franjo 
učinio?  Izabrao  je  kardinala  Marxa  u  najuži  krug  svojih  pouzdanika  i  osigurao  mu 
svjetla  reflektora  na  Sinodi  -  sazvanoj  po  nalogu  njemačkih  biskupa. 

Ako  je  Miiller  "protiv  pape",  to  je  zato  što  je  papa  protiv  vjere.  Šizma  za  koju 
smo  se  pravili  da  ne  postoji  konačno  postaje  toliko  očita,  toliki  padaju  u  ponor  i 
razbijaju  se  o  kamenito  dno,  da  više  nije  moguće  premošćivati  je  pukom  željom. 
Neokatolici  će  ili  morati  obnoviti  svoju  ideologiju  da  se  suobliči  Franjinoj  novoj 


paradigmi  -  a  to  će  biti  u  redu,  jer  njihova  ideologija  glasi  jednostavno  "papa"  -  ili  će 
se,  ako  su  sačuvali  barem  mrvu  katolištva,  morati  početi  suočavati  s  nekim 
neugodnim  činjenicama  glede  stanja  Crkve.  Međuzemlja  na  kojoj  su  od  80-ih  stajali, 
ukopani,  više  ne  postoji. 

Hilary  White 

